Alueiden komitean lausunto aiheesta "Komission tiedonanto neuvostolle ja Euroopan parlamentille: yhteisön strategia ja periaatteet tieliikenteen telematiikan hyödyntämiseksi Euroopassa ja alustavia toimia koskevat ehdotukset" CdR 256/97 fin -



Virallinen lehti nro C 251 , 10/08/1998 s. 0003



Alueiden komitean lausunto aiheesta "Komission tiedonanto neuvostolle ja Euroopan parlamentille: yhteisön strategia ja periaatteet tieliikenteen telematiikan hyödyntämiseksi Euroopassa ja alustavia toimia koskevat ehdotukset" (98/C 251/02) ALUEIDEN KOMITEA, joka ottaa huomioon komission tiedonannon neuvostolle ja Euroopan parlamentille "Yhteisön strategia ja periaatteet tieliikenteen telematiikan hyödyntämiseksi Euroopassa ja alustavia toimia koskevat ehdotukset" (), ottaa huomioon työvaliokunnan 11. kesäkuuta 1997 ja 18. helmikuuta 1998 Euroopan yhteisön perustamissopimuksen 198 c artiklan neljännen kohdan nojalla tekemän päätöksen antaa aiheesta lausunto ja antaa sen valmistelu valiokunta 3:n "Liikenne ja tietoliikenneverkot" tehtäväksi, ottaa huomioon valiokunta 3:n 13. marraskuuta 1997 hyväksymän lausuntoluonnoksen CdR 256/97 rev. 2, jonka esittelijä oli Matthias Kurth (sijaisena Antonio La Forgia), ottaa huomioon neuvoston 17.6.1997 antaman päätöslauselman liikenteen telematiikan kehittämisestä erityisesti maksujen elektronisen perimisen osalta (), ottaa huomioon tieliikenteen telematiikkaa käsitelleen korkean tason työryhmän 7.3.1997 jättämän työasiakirjan "Kertomus EU:n toiminnasta tieliikenteen telematiikan alalla", ottaa huomioon Euroopan parlamentin ja neuvoston 23.7.1996 tekemän päätöksen yhteisön suuntaviivoista Euroopan laajuisen liikenneverkon kehittämiseksi (), ottaa huomioon neuvoston 28.9.1995 antaman päätöslauselman telematiikan käyttöönotosta maantieliikenteessä (), ottaa huomioon komission 4.11.1994 antaman tiedonannon Euroopan liikenteen telematiikkasovelluksista, ottaa huomioon neuvoston 24.10.1994 antaman päätöslauselman liikenteen telematiikasta (), hyväksyi 13. 14. toukokuuta 1998 pitämässään 23. täysistunnossa (toukokuun 14. päivän kokouksessa) yksimielisesti seuraavan lausunnon. Alueiden komitea 1. Yleistä 1.1. korostaa tieliikenteen telematiikan merkitystä liikenneturvallisuuden parantamisessa, 1.2. viittaa siihen, että uutta tieto- ja viestintätekniikkaa hyödyntämällä Euroopan liikenteen perusrakenteita voidaan käyttää hyväksi aiempaa tehokkaammin, 1.3. painottaa tieliikenteen telematiikan hyödyntämisen suurta merkitystä eurooppalaisen teollisuuden kilpailukyvylle maailmanmarkkinoilla, 1.4. kannattaa näkemystä, että ympäristörasituksia voidaan vähentää tieliikenteen telematiikan avulla, 1.5. on komission kanssa samaa mieltä siitä, että uusien tiedotus- ja televiestintäjärjestelmien sekä -palveluiden kehittäminen auttaa merkittävästi rakentamaan tietoyhteiskuntaa ja luomaan Euroopan teollisuudelle uusia mahdollisuuksia sekä parantamaan työllisyystilannetta, 1.6. yhtyy komission arvosteluun siinä, ettei tähänastisista investoinneista ole sovittu vastaavasti, 1.7. katsoo, että telematiikka vaikuttaa eniten, kun se sisällytetään yhtenäiseen liikennepoliittiseen strategiaan ja laajaan liikenteenhallintaan, 1.8. viittaa siihen, että kaikkia liikennejärjestelmiä on hyödynnettävä vahvuuksiensa mukaisesti, 1.9. korostaa, että paikallisia ja alueellisia liikenneongelmia ratkaistaessa on sovellettava läheisyysperiaatetta, 1.10. katsoo, että komission tiedonanto on periaatteessa sopiva perusta jatkotoimenpiteille, 1.11. viittaa kuitenkin siihen, että julkista liikennettä ja intermodaalisuutta on laiminlyöty, mistä on seurannut viipeitä, jotka ovat haitanneet markkinoiden kehittymistä, 1.12. kehottaa komissiota huolehtimaan vaadittavasta teknisestä yhdenmukaistamisesta, nopeuttamaan käyttäjäystävällisten ja edullisten laitteiden kehittämistä sekä takaamaan tiedotuspalvelujen jatkuvuuden, 1.13. puoltaa valmistajien välisen kilpailun periaatetta, 1.14. edellyttää, ettei komissio pidä intermodaalisuutta pelkkänä poliittisena tavoitteena, vaan että se on myös ensisijaisessa asemassa toimeenpanokehystä luotaessa, 1.15. pitää tärkeänä, ettei liikenteen telematiikka ole vain osa Euroopan laajuista liikenneverkkoa (TEN T), vaan että se on myös TENT T:n edistämispainopiste, 1.16. korostaa kuitenkin, ettei ao. budjettikohdassa ole riittävästi määrärahoja, 1.17. painottaa, että varojen lisääminen voi tapahtua vain siirtämällä varoja EU:n talousarvion sisällä, 1.18. tähdentää yksityisen ja julkisen sektorin välisen yhteistyön sekä yksityisten ja julkisten tahojen kumppanuuden merkitystä liikenteen telematiikkahankkeiden kehittämis-, toteuttamis- ja rahoittamiskysymyksissä, 1.19. pitää kuitenkin välttämättömänä erottaa julkisten tahojen tehtävät (esimerkiksi liikenneturvallisuuden, vaarallisten aineiden kuljetuksen ja ympäristönsuojelun alalla) ja yksityiset tehtävät selvästi toisistaan, 1.20. katsoo, että liikenteen telematiikan hyödyntäminen parantaa Euroopan alueiden mahdollisuuksia olla jäsenvaltioiden rajat ylittävässä yhteistyössä keskenään kuten esim. pysyvän alueellisen yhteistyön PRECO-hankkeessa, 1.21. pitää järkevänä, että liikenteen telematiikan järjestelmät otetaan käyttöön asteittaisen suunnitelman mukaisesti, 1.22. suhtautuu myönteisesti siihen, että komissio asettaa suunnittelemansa toimet tärkeysjärjestykseen, 1.23. on tyytyväinen myös siihen, että komissio ottaa huomioon uudet kehityssuunnat ja määrittää tärkeitä jatkosovelluksia, joita se pitää välttämättöminä keskipitkällä ja pitkällä aikavälillä, 1.24. pitää erittäin arvokkaana sitä, että eurooppalaisen, kansallisen ja alueellisen tason kokeilujen tähänastiset tulokset otetaan huomioon. 2. Huomioita Euroopan komission tärkeysjärjestyksestä 2.1. Liikennetiedotuspalvelut (RDS TMC) Alueiden komitea 2.1.1. tukee näkemystä, että RDS TMC on eurooppalainen hanke, jonka on oltava Euroopan laajuisesti yhteentoimiva, 2.1.2. myöntää, että yhdenmukaistamisessa on vielä puutteita, jotka on korjattava nopeasti, 2.1.3. tukee komissiota sen pyrkimyksissä: yhdenmukaistaa teknisesti RDS TMC:n avainaloja, jotta voitaisiin varmistaa multimodaalisten matka- ja liikennetiedotuspalvelujen jatkuvuus ja yhteentoimivuus, saavuttaa järjestelytoimenpitein kaikkien asianomaisten yhteistoiminta ja tehdä tarvittaessa muita ehdotuksia tarpeellisten teknisten määrittelyjen yhtenäiskäytöstä, nopeuttaa RDS TMC:n käyttöönottoa tiedotusta lisäämällä, 2.1.4. kehottaa komissiota tukemaan yhtä tiiviisti myös muuta innovatiivista ja edistyksellistä teknistä kehitystä, esim. Digital Audio Broadcastingia (DAB). 2.2. Elektroninen maksujen perintä Alueiden komitea 2.2.1. katsoo, että matkakohtaiset maksujen perintälaitteet mahdollistavat periaatteessa eritellyn ja käyttäjäystävällisen hinnanmuodostuksen, 2.2.2. korostaa, että tiemaksujärjestelmä (road-pricing) täytyisi sisällyttää sopivaan ja kilpailua häiritsemättömään ajoneuvoveron, polttoaineveron sekä tietullin ja käyttöaikaan perustuvaan käyttömaksujärjestelmään, eikä sitä tule tarkastella erikseen, 2.2.3. huomauttaa, että tiemaksujärjestelmästä käytävässä keskustelussa on tehtävä ero raskaiden ajoneuvojen, linja-autojen ja henkilöautojen välillä, ja että etenkin alueellinen, henkilöautoihin kohdistuva maksujärjestelmä saattaa vaikuttaa huomattavasti liikenneverkkoon ja aiheuttaa jopa ei-toivottuja liikenteen siirtymiä, 2.2.4. vaatii komissiota kiinnittämään kaikissa ehdotuksissa huomiota alueiden erityisiin liikenneongelmiin; tämä koskee etenkin taajamakeskittymiä, sillä niissä tiemaksut vaikuttavat liikenteeseen, talouteen ja ympäristöön erityisen voimakkaasti, 2.2.5. tukee komissiota sen strategiassa siirtyä oikeustoimiin vasta kun kaikki muut keinot on käytetty, 2.2.6. huomauttaa, että liikenteen ohjauksen liikenne- ja ympäristöpoliittinen tavoite voidaan kustannussyistä saavuttaa edullisemmin, nopeammin ja tehokkaammin myös muin hinta- ja veropoliittisin toimenpitein. 2.3. Liikennetietojen vaihto ja tiedonhallinta Alueiden komitea 2.3.1. pitää seuraavia näkökohtia tärkeimpinä: julkisten ja yksityisten tarjoajien ja käyttäjien välistä tietojen vaihtoa koskevien periaatteiden muodostaminen, ottaen erityisesti huomioon ENTERPRICEn kaltaisista EU-hankkeista saadut tulokset, tietomarkkinoiden julkisen ja yksityisen osan sekä julkis-yksityisen kumppanuuden välisten rajojen selkiyttäminen, tiettyjen tehtävien yksityistämistä koskevien kehysedellytysten luominen, tietopankkien verkottaminen, 2.3.2. huomauttaa, että EU:n sääntelyn on läheisyysperiaatteen perusteella rajoituttava teknistä yhteensopivuutta ja rajojen määrittämistä koskeviin periaatteellisiin kysymyksiin, 2.3.3. kehottaa komissiota luomaan edellytykset alueiden laajalle yhteistoiminnalle. 2.4. Käyttöliittymä Alueiden komitea 2.4.1. tukee komissiota sen pyrkimyksissä asettaa turvallisuus ehdottomalle etusijalle näyttöjen ja ohjauslaitteiden kaltaisten ajoneuvoihin asennettujen telemaattisten laitteiden yhteydessä ja kehottaa komissiota edistämään sitovia vähimmäisnormeja, 2.4.2. korostaa, etteivät yhdenmukaistamistoimet saa vähentää turvallisuusvaatimuksia, 2.4.3. vaatii komissiota edistämään monikielisyyttä laitteiden kehittämisessä. 2.5. Järjestelmäarkkitehtuuri Alueiden komitea 2.5.1. tukee komission tavoitetta suosia avointa järjestelmäarkkitehtuuria, joka muodostaa yleisluonteisen teknisen kehyksen eri järjestelmien yhteentoimivuuden varmistamiseksi pitkällä aikavälillä, mutta jättää samalla tilaa innovaatioille ja tekniselle edistykselle, 2.5.2. huomauttaa, että avoin järjestelmäarkkitehtuuri on myös edellytys tehokkaalle, alueellisiin erikoisuuksiin sovitetulle alueelliselle yhteistyölle julkisen tahon ja yksityisen talouselämän välillä. 3. Huomioita muista Euroopan komission suunnittelemista sovelluksista 3.1. Matkaa edeltävä ja matkan aikainen tiedotus ja opastus Alueiden komitea 3.1.1. korostaa intermodaaliliikennettä koskevien ajantasaisten tiedotusjärjestelmien keskeistä merkitystä liikennekapasiteetin hyödyntämisessä aiempaa paremmin, liikennevirtojen ohjaamisessa mahdollisimman edullisesti ja liikenneturvallisuuden lisäämisessä, 3.1.2. kannattaa näkemystä, että yhtenäinen informaatioarkkitehtuuri, esim. digitaalinen kartta, ja tietosuojan säilyttäminen ovat välttämättömiä reunaehtoja, 3.1.3. painottaa nimenomaan ennen matkaa ja sen aikana saatavan tiedotuksen suurta merkitystä julkiselle liikenteelle ja varsinkin linja-autoille niiden varustelun kehittymisen johdosta, 3.1.4. korostaa painokkaasti, että erityisesti ennen matkaa saatavan tiedon avulla voidaan välttää liikennettä taajamakeskittymissä ja tiheään asutuilla alueilla ja siirtyä käyttämään muita ympäristöystävällisempiä liikennevälineitä, 3.1.5. vaatii komissiota varmistamaan eri liikennejärjestelmien keskinäisen yhteentoimivuuden ja jatkuvuuden Euroopan laajuisesti. 3.2. Kaukoliikenteen ja kaupunkiliikenteen hallinta, operointi ja ohjaus Alueiden komitea 3.2.1. suhtautuu myönteisesti siihen, että komissio asettaa tavoitteekseen kehittää väylästön ja tieverkon hallintaa koskevia lisähankkeita ja ottaa käyttöön yhtenäisiä hälytysjärjestelmiä, 3.2.2. painottaa alueiden välisten laajojen yhteistoimintojen välttämättömyyttä ja vaatii komissiota tukemaan alueiden yhteistyötä, 3.2.3. torjuu läheisyysperiaatteen perusteella komission liikenteenrajoittamistoimet alueellisella ja kunnallisella tasolla. 3.3. Muut kaupunkiliikenteen telemaattiset palvelut Alueiden komitea 3.3.1. korostaa, ettei elektronisten maksu- ja varausjärjestelmien kaltaisiin telemaattisiin sovelluksiin tarvita EU:n sääntelyä tai tukea. 3.4. Joukkoliikenne Alueiden komitea 3.4.1. suhtautuu myönteisesti siihen, että komissio haluaa edistää yleisölle avoimia tietokantoja, 3.4.2. torjuu komission osallistumisen varausjärjestelmien ja lisäarvopalvelujen kaltaisilla muilla aloilla läheisyysperiaatteen ja toimivaltanäkökohtien perusteella. 3.5. Kehittyneet ajoneuvon turvallisuus- ja ohjausjärjestelmät Alueiden komitea 3.5.1. suhtautuu myönteisesti kehitykseen, joka auttaa parantamaan huomattavasti liikenneturvallisuutta ja liikenteen sujuvuutta, 3.5.2. vastustaa kaikkia EU:n toimia, joilla varaudutaan yhdenmukaistamispyrkimysten yhteydessä madaltamaan korkeaa turvallisuustasoa. 3.6. Hyötyajoneuvoja koskevat toiminnot (logistiikkaketjut) Alueiden komitea 3.6.1. katsoo, että tavaraliikenteen telematiikka voi auttaa huomattavasti lisäämään taloudellisuutta ja vähentämään kuljetuskustannuksia, 3.6.2. tähdentää, että tavaraliikenteen telematiikka on yleensä yksityisen tahon tehtävä, mutta tietyillä vaarallisten aineiden kuljetusten kaltaisilla aloilla on kuitenkin otettava huomioon jäsenvaltioiden tai alueiden toimivalta. 4. Päätelmät Alueiden komitea 4.1. suhtautuu myönteisesti komission aloitteisiin liikenteen telematiikan hyödyntämiseksi Euroopassa, 4.2. pitää tärkeänä asettaa määräaikoja näiden aloitteiden toteuttamiseksi, 4.3. kehottaa komissiota: keskittymään aloihin, joilla toiminnan tarve on suurin ja jotka kuuluvat yksiselitteisesti komission toimivallan piiriin, suomaan intermodaalisuudelle jatkossa enemmän painoarvoa, ottamaan paikallisen joukkoliikenteen huomioon tähänastista voimakkaammin, käsittelemään matkaa edeltävän tiedotuksen kaltaisia muita palveluja jo nyt ensisijaisina toimina eikä vasta keskipitkällä tai pitkällä aikavälillä, ottamaan huomioon, että liikenteen telematiikka on osa liikenteen kokonaishallinta-strategioita alueellisella tasolla, minkä vuoksi alueiden välille tarvitaan laajaa yhteistoimintaa, jota komission olisi tuettava, 4.4. korostaa, että telematiikka voi täyttää siihen kohdistuvat suuret odotukset liikenneongelmien voittamisessa, ympäristön suojelemisessa sekä Euroopan unionin edistämisessä talouden ja teknologian keskuksena vain, mikäli nämä edellytykset täytetään. Bryssel, 14. toukokuuta 1998. Alueiden komitean puheenjohtaja Manfred DAMMEYER () KOM(97) 223 lopull. () EYVL C 194, 25.6.1997, s. 5. () EYVL L 228, 9.9.1996, s. 1. () EYVL C 264, 11.10.1995, s. 1. () EYVL C 309, 5.11.1994, s. 1.